LT
L 74/4
Europos Sąjungos oficialusis leidinys
2023 3 13
KOMISIJOS ĮGYVENDINIMO REGLAMENTAS (ES) 2023/564 2023 m. kovo 10 d. dėl profesionalių naudotojų pagal Europos Parlamento ir Tarybos reglamentą (EB) Nr. 1107/2009 vedamos augalų apsaugos produktų apskaitos turinio ir formos (Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 67 straipsnio 4 dalį,
kadangi:
(1)
pagal Reglamento (EB) Nr. 1107/2009 67 straipsnio 1 dalį profesionalūs augalų apsaugos produktų naudotojai turi vesti apskaitą apie savo naudojamus produktus, t. y. jų pavadinimą, naudojimo laiką ir kiekį, apdorotą plotą ir pasėlius, kuriuose produktas buvo naudojamas;
(2)
pagal Reglamento (EB) Nr. 1107/2009 67 straipsnio 1 dalį profesionalūs naudotojai kompetentingai institucijai paprašius taip pat turi pateikti atitinkamą informaciją.
Be to, trečiosios šalys gali prašyti kompetentingų institucijų suteikti prieigą prie tos informacijos, o kompetentingos institucijos turi suteikti tokią prieigą pagal taikytiną nacionalinę arba Sąjungos teisę;
(3)
2020 m.
Komisijos priimta sąžiningos, sveikos ir aplinkai palankios maisto sistemos strategija „Nuo ūkio iki stalo“ (toliau – strategija „Nuo ūkio iki stalo“) (2) siekiama sumažinti priklausomybę nuo cheminių augalų apsaugos produktų ir jų naudojimą.
Todėl, siekiant strategijos „Nuo ūkio iki stalo“ tikslų, labai svarbu, kad būtų vedama tinkama augalų apsaugos produktų naudojimo apskaita, o nacionalinės institucijos vykdytų tokia apskaita grindžiamą stebėsenos ir kontrolės veiklą;
(4)
skiriasi profesionalių augalų apsaugos produktų naudotojų pagal Reglamento (EB) Nr. 1107/2009 67 straipsnio 1 dalį vedamos apskaitos nacionalinė tvarka ir tai, ar vedama elektroninė apskaita.
Todėl šiuo reglamentu nustatomos išsamios taisyklės dėl tokios apskaitos turinio ir formos;
(5)
tose taisyklėse apibrėžiama, kaip turi būti vedama Reglamento (EB) Nr. 1107/2009 67 straipsnio 1 dalyje išvardytų elementų, susijusių su augalų apsaugos produktų naudojimu (produkto pavadinimas, naudojimo laikas, kiekis, plotas ir pasėliai, kuriuose produktas buvo naudojamas), apskaita, kad visoje Sąjungoje būtų užtikrinta tinkama ir vienoda pagal tą straipsnį vedamos apskaitos kokybė;
(1) OL L 309, 2009 11 24, p. 1.
(2) Komisijos komunikatas Europos Parlamentui, Tarybai, Ekonomikos ir socialinių reikalų komitetui ir Regionų komitetui „Sąžininga, sveika ir aplinkai palanki maisto sistema pagal strategiją „Nuo ūkio iki stalo“ (COM(2020) 381 final).